भारत की पहली पारी 246 रनों पर सिमटी  
गेंदबाज फिडेल, रामपॉल और देवेंद्र की बेहतरीन गेंदबाजी की बदौलत वेस्टइंडीज ने भारत की पहली पारी 246 रनों पर समेट दिया।
तेज गेंदबाज फिडेल एडवर्ड्स (56/4), रवि रामपॉल (59/3) और लेग स्पिन गेंदबाज देवेंद्र बिशु (75/3) की बेहतरीन गेंदबाजी की बदौलत वेस्टइंडीज ने सबीना पार्क में खेले जा रहे पहले टेस्ट मैच के पहले दिन सोमवार को भारत की पहली पारी 246 रनों पर समेट दिया।  दिन का खेल खत्म होने तक वेस्टइंडीज ने एक विकेट के नुकसान पर 34 रन बना लिए थे। एड्रियन बाराथ (26) और रामनरेश सरवन (2) नाबाद लौटे। भारत की पहली पारी में बनाए गए रन से वेस्टइंडीज की टीम अभी भी 212 रन पीछे है। वेस्टइंडीज का पहला विकेट 18 के कुल योग पर गिरा। भारत को पहली सफलता इशांत शर्मा ने दिलाई। इशांत ने सिमंस को तीन रन के निजी योग पर मुरली विजय के हाथों कैच करवाया।  इससे पहले, भारत ने टॉस जीता और पहले बल्लेबाजी करने का फैसला किया। भारत की ओर से सुरेश रैना ने सर्वाधिक 82 रन बनाए जबकि हरभजन सिंह ने 70 रनों का योगदान दिया वहीं राहुल द्रविड़ 40 रन बनाकर आउट हुए।   भारत की ओर से रैना और हरभजन ने सातवें विकेट के लिए सर्वाधिक 146 रनों की साझेदारी की। वीवीएस लक्ष्मण 12 रन, सलामी बल्लेबाज अभिनव मुकंद 11 रन, विजय आठ रन, अमित मिश्रा छह रन, विराट कोहली और प्रवीण कुमार ने चार-चार रन का योगदान दिया जबकि कप्तान महेंद्र सिंह धोनी बिना खाता खोले पवेलियन लौटे। इशांत बिना खाता खोले नाबाद लौटे।